Diari Oficial de la Generalitat Valenciana


Sumari del DOGV 3288, del 17-07-1998 (1998/5434)

RESOLUCIÓ de 10 de juny de 1998, de les direccions generals d'Ordenació i Innovació Educativa i Política Lingüística i de Centres Docents, per la qual s'aproven les instruccions dirigides als centres i programes d'Educació de Persones Adultes mantinguts amb fons públics i dependents de la Conselleria de Cultura, Educació i Ciència, en matèria de formació bàsica dels treballadors contractats a través de la modalitat de contractes per a la formació, que no hagen finalitzat els cicles educatius compresos en l'escolaritat obligatòria.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3288

Data del DOGV
:   17-07-1998

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/5434


Data del document
:   10-06-1998

Organisme emissor
:   Conselleria de Cultura, Educació i Ciència

Tipus de document
:   Resolució

RESOLUCIÓ de 10 de juny de 1998, de les direccions generals d'Ordenació i Innovació Educativa i Política Lingüística i de Centres Docents, per la qual s'aproven les instruccions dirigides als centres i programes d'Educació de Persones Adultes mantinguts amb fons públics i dependents de la Conselleria de Cultura, Educació i Ciència, en matèria de formació bàsica dels treballadors contractats a través de la modalitat de contractes per a la formació, que no hagen finalitzat els cicles educatius compresos en l'escolaritat obligatòria. [1998/C5434]
  
El Reial Decret Llei 8/1997, de 16 de maig, de mesures urgents per a la millora del mercat de treball i el foment de la contractació indefinida (BOE de 17.05.97), que modifica en l'article 1.2 l'article 11 del Reial Decret Legislatiu 1/1995, de 24 de març, pel qual s'aprova el Text Refós de la Llei de l'Estatut dels Treballadors, establix: «el contracte de formació tindrà per objecte l'adquisició de la formació teòrica i pràctica necessària per a l'exercici adequat d'un ofici o d'un lloc de treball que requerisca un determinat nivell de qualificació». L'apartat a del mencionat article prescriu: «el contracte per a la formació es podrà fer amb treballadors majors de 16 anys i menors de 21 anys que no tinguen la titulació requerida per a realitzar un contracte en pràctiques. No s'aplicarà el límit màxim d'edat quan el contracte es tracte d'un treballador minusvàlid».
  
Segons l'apartat a de la disposició addicional segona del Reial Decret 488/1998, de 27 de març, els contractes per a la formació celebrats en el marc d'escoles taller i cases d'oficis i programes de garantia social dependents de les administracions públiques educatives es podran celebrar amb treballadors menors de 24 anys.
  
L'apartat c de l'article 11.2, del Reial Decret Llei 8/1997, de 16 de maig, establix: «La duració mínima del contracte serà de sis mesos i la màxima de dos anys. Mitjançant conveni col·lectiu d'àmbit sectorial estatal o, si no n'hi ha, en els convenis col·lectius sectorials d'àmbit inferior, es podran establir altres duracions atenent les característiques de l'ofici o lloc de treball a exercir i els seus requeriments formatius, sense que, en cap cas, la duració mínima puga ser inferior a sis mesos ni la màxima superior a tres anys.»
  
El Reial Decret 488/1998, de 27 de març, pel qual es desplega l'article 11 de l'Estatut dels Treballadors en matèria de contractes formatius (BOE de 09.04.98), en l'article 10.2 establix: «El temps dedicat a la formació teòrica, que s'impartirà sempre fora del lloc de treball, es fixarà en el contracte, en consideració a les característiques de l'ofici o lloc de treball a exercir, del nombre d'hores establit, si s'escau, per al mòdul formatiu adequat al dit lloc o ofici i de la duració del contracte.
  
En cap cas el temps de formació serà inferior al 15% de la jornada màxima prevista en el conveni col·lectiu o, si no n'hi ha, de la jornada màxima legal.»
  
Segons establix l'article 10.4 del Reial Decret 488/1998, de 27 de març, quan a la localitat on radique el centre de treball no hi haja centres públics de formació acreditats per l'administració educativa, o en ells no s'impartisquen els cursos de formació adequats a l'objecte del contracte, o no es proporcionen en horari compatible, la formació podrà dispensar-se a través de centres d'ensenyament a distància acreditats per l'administració educativa, i es reduirà la jornada efectiva de treball pel temps que el treballador haja de dedicar a la formació teòrica, encara que no siga de caràcter presencial.
  
L'article 10.6 del Reial Decret 488/1998, de 27 de març, disposa: «... quan els treballadors contractats per a la formació no hagen finalitzat els cicles educatius compresos en l'escolaritat obligatòria, la formació teòrica tindrà com a primer objectiu completar l'educació. A tals efectes, les administracions educatives hauran de garantir una oferta adaptada al dit objectiu».
  
Per tot l'anterior, les direccions generals d'Ordenació i Innovació Educativa i Política Lingüística i de Centres Docents, han resolt dictar les següents instruccions:
  
Primera
  
L'objecte de la present resolució és regular l'organització i el funcionament de la formació bàsica dels treballadors amb contracte per a la formació que no hagen finalitzat els cicles educatius compresos en l'escolaritat obligatòria, als centres i programes d'Educació de Persones Adultes sostinguts amb fons públics i dependents de la Conselleria de Cultura, Educació i Ciència de la Generalitat Valenciana.
  
Segona
  
El temps dedicat a la formació bàsica, fora del lloc de treball, en cap cas serà inferior al 15% de la jornada màxima prevista en conveni col·lectiu o, si no n'hi ha, de la jornada màxima legal, havent d'alternar-se amb el treball efectiu o concentrar-se en els termes que s'establisca en el corresponent conveni col·lectiu.
  
Per tant, l'horari mínim de formació serà de sis hores lectives setmanals durant el temps de duració del contracte. En el cas que la formació es concentre al final de la vigència de cada tram de sis mesos de contracte, i amb un horari exclusiu dedicat a ella, la formació tindrà una duració de, com a mínim, 156 hores.
  
Tercera
  
Els centres i programes d'educació de persones adultes, matricularan els treballadors amb contracte per a la formació que no hagen finalitzat els cicles educatius compresos en l'escolaritat obligatòria, en el període de matrícula ordinari que s'establix en les disposicions legals vigents i, en el cas que hi haja vacant, es podran matricular durant tot el curs escolar.
  
Atés que els treballadors poden formalitzar el contracte per a la formació en qualsevol moment de l'any, en el cas que no hi haja vacant al centre o programa d'educació de persones adultes més pròxim a la residència de l'alumne o de l'empresa en què treballe, el centre o programa l'inclourà en una llista d'espera amb dret preferent per a cobrir les possibles places vacants que es produïsquen durant el curs escolar.
  
A sol·licitud del treballador contractat per a la formació, el director del centre o programa certificarà que aquell es troba en situació de llista d'espera fins que es produïsca una vacant per a poder formalitzar la matrícula.
  
L'ampliació de matrícula posteriorment a les dates ordinàries establides a l'efecte, serà comunicada a la inspecció educativa corresponent.
  
Quarta
  
Quan es produïsquen demandes de formació bàsica de treballadors contractats per a la formació que no puguen ser cobertes per la xarxa de centres i programes d'educació de persones adultes, es matricularan, en qualsevol moment del curs escolar, al Centre Valencià d'Educació d'Adults a Distància (CEVEAD) o en qualsevol dels seus centres col·laboradors, els quals realitzaran una oferta adequada per als dits ensenyaments mitjançant tutories que possibiliten l'atenció al dit tipus d'alumnat.
  
La direcció d'estudis del CEVEAD establirà un pla d'actuació per tal d'aconseguir una organització didacticopedagògica que possibilite les adequacions curriculars necessàries tenint en compte les característiques, els interessos i les necessitats formatives de l'alumnat, mitjançant metodologies i materials didàctics que afavorisquen els processos d'autoaprenentatge.
  
Cinquena
  
El professorat del centre o programa realitzarà una valoració inicial de cada treballador contractat per a la formació, abans de la seua incorporació com a alumne al centre o programa, en què es tindrà en compte els seus estudis previs, per a verificar el seu nivell de formació, per tal d'adscriure'l al cicle educatiu corresponent de formació bàsica de les persones adultes.
  
Sisena
  
Per criteris d'idoneïtat pedagògica i per tal de no distorsionar l'organització del centre o programa, el professorat realitzarà les adequacions curriculars necessàries per a respondre a les característiques, els interessos i les necessitats formatives dels treballadors contractats per a la formació. En aquest sentit, s'utilitzaran metodologies i materials pedagògics i didàctics que afavorisquen els processos d'autoaprenentatge.
  
Així mateix, quan les possibilitats organitzatives del centre ho permeten, es podran fer grups específics amb aquests treballadors.
  
Setena
  
El director del centre o programa d'educació de persones adultes certificarà a cada treballador amb contracte de formació, al final de la vigència de cada tram de sis mesos de contracte, el total de les hores d'assistència al cicle educatiu corresponent de la formació bàsica de persones adultes, segons el model que figura en l'annex I de la present resolució.
  
Huitena
  
En cada centre o programa d'educació de persones adultes haurà d'existir un registre dels treballadors amb contracte per a la formació que assistixen a ell, per tal de rebre la formació bàsica, en què es farà constar al costat de les dades del treballador, el nombre d'hores d'assistència i el cicle educatiu corresponent de la formació bàsica de les persones adultes a què haja sigut adscrit.
  
Novena
  
A la finalització de cada curs escolar, la direcció del centre o programa d'educació de persones adultes confeccionarà una llista dels treballadors que han estat inscrits en ell, en què figurarà el període durant el qual s'ha cursat la formació bàsica amb indicació del total d'hores assistides. El dit llistat serà remés a la Direcció Territorial de Cultura i Educació corresponent.
  
Deu
  
Després de la finalització del període formatiu, els centres o programes d'educació de persones adultes indicaran als treballadors contractats per a la formació els distints itineraris educatius conduents a l'obtenció de titulació bàsica. En el dit sentit, se'ls facilitarà informació sobre les distintes possibilitats existents: continuar els estudis en el mateix centre o a través de la modalitat d'educació a distància o presentant-se a qualsevol de les convocatòries anuals de proves lliures que, per a l'obtenció del dit títol, convoca la Conselleria de Cultura, Educació i Ciència.
  
Onze
  
En els programes d'educació de persones adultes dependents de corporacions locals que organitzen ensenyaments conduents a l'obtenció de la titulació bàsica, dirigides als treballadors contractats per a la formació dins del marc de la present resolució, se'ls valorarà positivament l'actuació formativa en l'assignació de les ajudes econòmiques que, per a les corporacions locals que despleguen la Formació de les Persones Adultes a la Comunitat Valenciana, establisca la Conselleria de Cultura, Educació i Ciència.
  
DISPOSICIÓ DEROGATÒRIA
  
Queden derogades les instruccions de 28 de novembre de 1995 de les direccions generals d'Ordenació i Innovació Educativa i Política Lingüística i de Centres Docents per les quals es regula l'organització i el funcionament de formació bàsica conduent a l'obtenció del títol de graduat escolar, dirigida a joves contractats a través de la modalitat de contractes d'aprenentatge, als centres i programes d'educació de persones adultes sostinguts amb fons públics i dependents de la Conselleria de Cultura, Educació i Ciència de la Generalitat Valenciana.
  
DISPOSICIONS FINALS
  
Primera
  
La direcció de cada centre o programa d'educació de persones adultes i la Inspecció Educativa vetlaran pel compliment de la present resolució.
  
Segona
  
Els directors territorials de Cultura i Educació resoldran, en l'àmbit de les seues competències, els problemes que sorgisquen en l'aplicació de la present resolució.
  
Tercera
  
La present resolució entrarà en vigor l'endemà de la seua publicació en el Diari Oficial de la Generalitat Valenciana.
  
València, 10 de juny de 1998.- La directora general de Centres Docents: Concepción Gómez-Ocaña. El director general d'Ordenació i Innovació Educativa i Política Lingüística: Josep Vicent Felip i Monlleó.
  
ANNEX I
  
Centre o programa: ... Codi: ...
  
Adreça: ... Tel: ...
  
Localitat: ... Província: ...
  
Certificat d'assistència relatiu a ensenyaments de formació bàsica, del treballador contractat a través de la modalitat de contracte per a la formació.
  
El senyor/La senyora ..., amb DNI número ..., contracte per a la formació número ..., ha assistit en el centre a un total d... hores del cicle educatiu ... de la formació bàsica de persones adultes.
  
..., ... d... de 199...
  
El/La director/ra
  
(Segell del centre)